

**REPUBLIKA HRVATSKA**

**KARLOVAČKA ŽUPANIJA**

**OPĆINA RAKOVICA**

**OPĆINSKO VIJEĆE**

KLASA: 320-04/24-01/01

URBROJ: 2133-16-3-24-03

Rakovica, 20.11.2024. godine.

Na temelju članka 36. Zakona o poljoprivredi („Narodne novine“ broj 118/18. 42/20, 127/20, 52/21 i 152/22), članka 35. Zakona o lokalnoj i područnoj (regionalnoj) samoupravi i upravi (''Narodne novine'', broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članka 24. Statuta Općine Rakovica ("Službeni glasnik Općine Rakovica", broj 11/20-godina izdavanja VI, broj 11/21 ,12/21-godina izdavanja VII, 7/22- godina izdavanja VIII i 3/23), Općinsko vijeće Općine Rakovica na svojoj 33. sjednici održanoj dana 20. studenog 2024. godine donosi

**P R O G RA M**

**POTPORA  MALE VRIJEDNOSTI U POLJOPRIVREDI NA PODRUČJU OPĆINE RAKOVICA U 2024. GODINI**

**I. UVOD**

Ovim programom potpora male vrijednosti u poljoprivredi na području Općine Rakovica u 2024. godini (u daljnjem tekstu: Program) propisuju se vrste potpora, uvjeti, kriteriji i način dodjele potpora u poljoprivredi, a koje se dodjeljuju sukladno Uredbi Komisije (EU) broj 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru i Uredbi Komisije (EU) broj 2019/316 od 21. veljače 2019. godine o izmjeni Uredbe (EU) broj 1408/2013 o primjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (u daljnjem tekstu: Uredbe komisije (EU) 1408/2013 i 2019/316) i Uredbi Komisije (EU) broj 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (u daljnjem tekstu: Uredba Komisije (EU) 2023/2831).

**II. CILJ PROGRAMA**

Cilj Programa je povećanje konkurentnosti i održivosti poljoprivrede: razvoj, unapređenje i modernizacija poljoprivredne proizvodnje i očuvanje ruralnog prostora, stvaranje povoljnijih uvjeta za poljoprivrednu proizvodnju, povećanje kvalitete poljoprivrednih proizvoda, stvaranje novih radnih mjesta te zadržavanje stanovništva na ruralnom prostoru.

**III. FINANCIJSKA SREDSTVA ZA PROVEDU PROGRAMA**

Financijska sredstva za provedu Programa osigurana su u Proračunu Općine Rakovica za 2024. godinu po Programu: Jačanje gospodarstva, Aktivnost: Poticanje razvoja poljoprivrede.

**IV. PRIHVATLJIVI PRIJAVITELJI**

Temeljem ovog Programa prihvatljivi prijavitelji su:

Poljoprivrednici registrirani pri Agenciji za plaćanje u poljoprivredi, ribarstvu i ruralnom razvoju, koji imaju sjedište/prebivalište na području Općine Rakovica i imaju poljoprivredne površine, stoku i poljoprivrednu proizvodnju za koju traže potporu na području Općine Rakovica.

Sukladno Zakonu o poljoprivredi, poljoprivrednik je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredna gospodarstvo, obrt registriran za obavljanje poljoprivredne djelatnosti, trgovačko društvo ili zadruga za obavljanje poljoprivredne djelatnosti te druga pravna osoba.

Prihvatljivi prijavitelji su prijavitelji koji između ostalih uvjeta ispunjavaju i sljedeće uvjete:

* imaju podmirene sve dospjele obveze prema Općini Rakovica i ostalim pravnim osobama u općinskom vlasništvu (Rakovica d.o.o., Spelekom d.o.o., Turistička zajednica područja Plitvičke doline)
* imaju podmirene sve dospjele obveze prema Republici Hrvatskoj o kojima evidenciju vodi Porezna uprava
* namjenski su utrošili ranije dodijeljene potpore Općine Rakovica (ukoliko je primjenjivo)

**V. POTPORE MALE VRIJEDNOSTI ZA PRIMARNU POLJOPRIVREDNU PROIZVODNJU**

Potpore male vrijednosti za primarnu poljoprivrednu proizvodnju dodjeljuju se sukladno pravilima EU o pružanju državne potpore, propisanim Uredbama Komisije (EU) 1408/2013 i 2019/316, a koje se u ovom Programu odnose na Mjeru 1., Mjeru 2., Mjeru 3. i Mjeru 4.

Uredbe Komisije(EU) br. 1408/2013 i 2019/316 primjenjuju se na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,

c) potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013 i 2019/316, „poljoprivredni proizvod“ znači proizvod iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Sukladno članku 2., točki 2. Uredbe Komisije (EU) 1408/2013 i 2019/316 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

a) jedno poduzeće ima većinu glasačkih prava dioničara ili članova u drugom poduzeću,

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,

c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća,

d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Potpore za Mjeru 5. dodjeljuje se sukladno pravilima EU o pružanju državne potpore, propisanim Uredbom Komisije (EU) br. 2023/2831.

Uredba Komisije (EU) br. 2023/2831 primjenjuje se na potpore dodijeljene poduzetnicima u svim sektorima, osim na:

1. potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture;
2. potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
3. potpore koje se dodjeljuju poduzetnicima u primarnoj proizvodnji poljoprivrednih proizvoda;
4. potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:

* ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište;
* ako su potpore uvjetovane njihovim djelomičnim ili potpunim prenošenjem na primarne proizvođače;

1. potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza;
2. potpore koje se uvjetuju upotrebom domaćih proizvoda ili usluga umjesto uvoznih.

**VI. MJERE POTPORA ZA ULAGANJA U PRIMARNU POLJOPRIVREDNU PROIZVODNJU**

Potpore male vrijednosti sukladno Uredbama Komisije (EU) 1408/2016 i 2019/316 te 2023/2831, dodjeljuju se za mjere, kako slijedi:

|  |
| --- |
| Mjera 1. Potpora za nabavku mehanizacije, strojeva i opreme za primarnu poljoprivrednu proizvodnju |
| Mjera 2. Potpora za usijavanje travnjaka |
| Mjera 3. Potpora stočarstvu |
| Mjera 4. Potpora pčelarstvu |
| Mjera 5. Potpora za preradu, trženje, opremanje i marketing poljoprivrednih proizvoda |

**Mjera 1. Potpora za nabavku mehanizacije, strojeva i opreme za primarnu poljoprivrednu proizvodnju**

Potporu je moguće ostvariti za ulaganja u sljedeće:

* novu mehanizaciju ili strojeve za primarnu poljoprivrednu proizvodnju u povrćarstvu, ratarstvu, ljekovitom bilju, stočarstvu i dr., kupljenu od ovlaštenog trgovca odnosno distributera

Iznos potpore je do 70% prihvatljivih troškova po računu, a najviši iznos potpore je 2.000,00 EUR po korisniku/godišnje.

Ukoliko je poljoprivrednik nabavio dva ili više komada mehanizacije ili strojeva iste vrste, prijavu može podnijeti samo za jedan komad (npr. za kupljene dvije kosilice podnosi prijavu za jednu kosilicu).

Ukoliko je poljoprivrednik za nabavu mehanizacije ili strojeva ostvario pravo na potporu Proračuna Općine Rakovica u prethodnoj godini, ne može ostvariti pravo na potporu za istu vrstu mehanizacije u tekućoj godini (npr. ukoliko je 2023. godine dobio potporu za malčer, ne može u 2024. godini podnijeti prijavu za potporu za kupnju drugog malčera).

Uz prijavu za potporu, osim propisane dokumentacije, prilaže se dodatna dokumentacija:

* preslika računa i dokaz o plaćanju
* fotodokumentacija nabavljene mehanizacije, strojeva ili opreme
* za nabavku malčera i kosilica dostavlja se specifikacija
* za mehanizaciju koja podliježe registraciji vozila dostavlja se važeća prometna dozvola koja glasi na prijavitelja

**Mjera 2. Potpora za usijavanje travnjaka**

Potpora se može ostvariti za nabavku i usijavanje deklariranog sjemenskog materijala za usijavanje travnjaka.

Iznos potpore je do 50% prihvatljivih troškova po računu, a najviši iznos potpore je 350,00 EUR po korisniku/godišnje.

Najmanji iznos ulaganja za koji poljoprivrednik može podnijeti prijavu je 200,00 EUR.

Uz prijavu na potporu, osim propisane dokumentacije, prilaže se dodatna dokumentacija:

* preslika računa i dokaz o plaćanju

**Mjera 3. Potpora stočarstvu**

Potporu je moguće ostvariti za kupnju stoke i peradi. Potpora se može ostvariti za kupovinu:

* uzgojno valjanih junica starosti iznad 12 mjeseci
* uzgojno valjanih muških rasplodnih grla svinja (nerasta) starosti iznad 12 mjeseci
* uzgojno valjanih muških rasplodnih grla ovaca (ovna) i/ili koza (jarca) starosti iznad 12 mjeseci
* minimalno 30 kokoši nesilica starosti najmanje 18 tjedana

Iznos potpore je do 50% prihvatljivih troškova, ali ne više od:

* 300,00 EUR po grlu za junice, najviše do 1.500,00 EUR po korisniku/godišnje
* 100,00 EUR po grlu za nerasta, najviše do 1.200,00 EUR po korisniku/godišnje
* 70,00 EUR po grlu za ovna/jarca, najviše do 700,00 EUR po korisniku/godišnje
* 4,00 EUR po kljunu za kokoši nesilice, najviše do 400,00 EUR po korisniku/godišnje

Uz prijavu na potporu, osim propisane dokumentacije, prilaže se dodatna dokumentacija:

* ispis iz JRDŽ (Jedinstveni registar domaćih životinja)
* putni list, Rodovnik ili uzgojna potvrda
* preslika računa i dokaz o plaćanju (osim računa prihvatljivi su otkupni blok, tržni nakup, ugovor o kupoprodaji)

**Mjera 4. Potpora pčelarstvu**

Potporu je moguće ostvariti za ulaganja u sljedeće:

* opremu u pčelarstvu (košnice, vrcaljke, vage i bačve za skladištenje meda)
* prihranu pčelinjih zajednica (šećer i/ili šećerne pogače)

Potporu mogu ostvariti pčelari koji posjeduju minimalno 15 pčelinjih zajednica u uzgoju.

Potpora se ostvaruje za kupovinu do 5 kg šećera i/ili šećernih pogača po pčelinjoj zajednici.

Najmanji iznos ulaganja za koji poljoprivrednik može podnijeti prijavu je 100,00 EUR.

Iznos potpore je do 50% prihvatljivih troškova po računu, a najviše 1.500,00 EUR po korisniku/godišnje za nabavu opreme u pčelarstvu, a 300,00 EUR za nabavu prihrane pčelinjih zajednica.

Uz prijavu na potporu, osim propisane dokumentacije, prilaže se dodatna dokumentacija:

* preslika računa i dokaz o plaćanju
* dokaz da je podnositelj prijave upisan i ažuriran u Evidenciji pčelara i pčelinjaka
* dokaz o broju pčelinjih zajednica u uzgoju u tekućoj godini (godišnja dojava pčelinjih zajednica)

**Mjera 5. Potpora za preradu, trženje, opremanje i marketing poljoprivrednih proizvoda**

Potpora se odobrava za nabavku opreme koja je u funkciji prerade poljoprivrednih proizvoda te njihove daljnje prodaje, kao i za opremanje i marketing poljoprivrednih proizvoda.

Prihvatljivi su sljedeći troškovi:

* nabava opreme za preradu, sušenje, pakiranje voća, povrća i dr. poljoprivrednih proizvoda
* nabava opreme za mini sirane i/ili proizvode od mlijeka
* opremanje prostora za preradu mesa
* troškovi opremanja proizvoda
* troškovi marketinga i oglašavanja (izrada web stranice, prospekata i sl.)
* nabavka ambalaže za prodaju i trženje.

Kod potpora za opremanje proizvoda prihvatljivi su troškovi izrade idejnog rješenja, dizajna, grafičke pripreme za tisak znaka, etikete i/ili prateće ambalaže.

Uvjet za dodjelu potpore je da poljoprivredno gospodarstvo proizvodi sirovinu ili dio sirovine potrebne za preradu na svom poljoprivrednom gospodarstvu ili se već bavi preradom poljoprivrednih proizvoda.

Najmanji iznos ulaganja za koji poljoprivrednik može podnijeti prijavu je 1.000,00 EUR.

Iznos potpore je do 50% prihvatljivih troškova po računu, a najviše do 2.000,00 EUR.

Uz prijavu na potporu, osim propisane dokumentacije, prilaže se dodatna dokumentacija:

* preslika računa i dokaz o plaćanju
* fotodokumentacija

**VII.** **POSTUPAK I DRUGI UVJETI DODJELE POTPORA**

Potpore za Mjere dodjeljuju se na osnovu podnesenih zahtjeva korisnika i priložene propisane dokumentacije, temeljem Javnog poziva za podnošenje zahtjeva za dodjelu potpora male vrijednosti u poljoprivredi na području Općine Rakovica u 2024. godini (u daljnjem tekstu: Javni poziv).

Javni poziv raspisuje i provodi Jedinstveni upravni odjel Općine Rakovica.

Tekst Javnog poziva sadrži prihvatljive korisnike, popis mjera i uvjete za ostvarivanje, potrebnu dokumentaciju, rokove i način podnošenja zahtjeva, način kontrole namjenskog utroška dobivenih sredstava i ostale podatke i informacije.

Javni poziv raspisat će se po osiguranju sredstava u Proračunu i donošenju ovog Programa, a objavit će se na službenoj mrežnoj stranici Općine Rakovica ([www.rakovica.hr](http://www.rakovica.hr)).

Postupak provjere administrativne usklađenosti i prihvatljivosti te stručnog vrednovanja pristiglih temeljem Javnog poziva, provodi tročlano povjerenstvo koje imenuje Općinski načelnik.

Povjerenstvo zadržava pravo provjere istinitosti dostavljenih podataka na Javni poziv.

Povjerenstvo izrađuje listu prijava na temelju koje Općinski načelnik donosi Odluku o dodjeli potpora.

Odluka se donosi u roku trideset (30) dana od dana isteka roka za podnošenje prijava na Javni poziv.

Sa korisnicima potpore sklapa se Ugovor o dodjeli potpore u kojemu se reguliraju prava i obveze korisnika potpore.

**VIII. FINANCIRANJE**

Najviši iznos potpore koju poljoprivrednik može ostvariti iz Proračuna Općine Rakovica u pojedinoj godini provedbe Programa je 2.000,00 EUR/godišnje.

Prihvatljivi su troškovi po svim mjerama u ovom Programu nastali u tekućoj kalendarskoj godini.

Potpore male vrijednosti dodjeljuju se do iskorištenja sredstava iz Proračuna Općine Rakovica.

Sukladno članku 3. Uredbe Komisije (EU) br. 1408/2013 i 2019/316, ukupan iznos *de minimis* potpore koja se dodjeljuje jednom poduzetniku ne smije prelaziti iznos od 20.000,00 EUR tijekom razdoblja od tri (3) fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 3. Uredbe Komisije (EU) br. 2023/2831 ukupan iznos *de minimis* potpore koja se dodjeljuje jednom poduzetniku ne smije prelaziti iznos od 20.000,00 EUR tijekom razdoblja od tri (3) fiskalne godine.

Trogodišnje razdoblje ocjenjuje se na pomičnoj osnovi tako da se pri svakoj novoj dodjeli *de minimis* potpore uzimaju u obzir ukupan iznos *de minimis* potpore dodijeljen u predmetnoj fiskalnoj godini te tijekom prethodne dvije fiskalne godine.

**IX. POTREBNA DOKUMENTACIJA**

Zahtjevi za pojedine mjere iz Programa podnose se na propisanim obrascima s pripadajućom dokumentacijom, do roka navedenog u Javnom pozivu. Obrasci zahtjeva biti će dostupni na službenoj mrežnoj stranici Općine Rakovica.

Podnositelj zahtjeva, uz ispunjen obrazac zahtjeva za potporu prilaže sljedeću dokumentaciju:

1. preslika Rješenja o upisu u Upisnik poljoprivrednog gospodarstva
2. preslika upisa u odgovarajući registar (pravne osobe, obrti)
3. preslika osobne iskaznice podnositelja zahtjeva
4. preslika Zahtjeva za potporu (koji je predan Agenciji za plaćanje u poljoprivredi, ribarstvu i ruralnom razvoju)
5. potvrda Porezne uprave o nepostojanju duga (ne starija od 30 dana od dana podnošenja prijave na Javni poziv)
6. izjava o korištenim potporama male vrijednosti temeljem Uredbe Komisije (EU) br. 1408/2013 i 2019/316 i Uredbe Komisije (EU) br. 2023/831 (na propisanom obrascu)
7. izjava o nepostojanju dvostrukog financiranja (na propisanom obrascu)
8. druga dokumentacija propisana uz određene mjere.

Važne napomene:

Uz prijavu na pojedine mjere, osim obvezne prilaže se i dodatna dokumentacija, a koja je navedena uz svaku od pojedinih mjera u Programu.

Korisnik potpore male vrijednosti mora davatelju državne potpore dati izjavu o iznosima primljenih potpora male vrijednosti sukladno Uredbama Komisije (EU) br. 1408/2013 i 2019/316 i Uredbi Komisije (EU) br. 2023/2831.

Pravo na potporu ne može se ostvariti za ulaganja za koja je ili će biti dodijeljena potpora iz drugog javnog izvora (nema dvostrukog financiranja).

Korisnik se može prijaviti samo za jednu od svih ponuđenih mjera (Mjera 1., Mjera 2., Mjera 3., Mjera 4. te Mjera 5).

Jedinstveni upravni odjel Općine Rakovica će službenim putem utvrditi podmirenost obveza podnositelja zahtjeva prema Općini Rakovica i ostalim pravnim osobama u općinskom vlasništvu (Rakovica d.o.o., Spelekom d.o.o., Turistička zajednica područja Plitvičke doline). Ukoliko se utvrdi da podnositelj zahtjeva ima nepodmirene obveze prema gore navedenim pravnim subjektima, isti će biti isključen iz postupka daljnje obrade.

**X.** **KONTROLA NAMJENSKOG KORIŠTENJA SREDSTAVA I POVRAT ODOBRENIH SREDSTAVA POTPORE TEMELJEM PROGRAMA**

Korisnik potpore dužan je omogućiti davatelju potpore kontrolu namjenskog korištenja dodijeljenih sredstava.

Kontrolu na terenu provodi Komisija za pregled korištenja poticajnih mjera u poljoprivredi u roku od najviše tri godine od dana isplate potpore.

Korisnik koji je ostvario pravo na potporu temeljem Programa ne smije ni na koji način otuđiti predmetno ulaganje niti mu promijeniti namjenu, dužan ga je održavati u svrsi i funkciji najmanje tri (3) godine od datuma sklapanja ugovora.

Ukoliko se ustanovi da je korisnik potpore priložio neistinitu dokumentaciju uz zahtjev za potporu ili prijavljeno stanje ne odgovara stvarnom stanju prilikom kontrole na terenu, korisnik mora dobivena sredstva odmah vratiti u Proračuna Općine Rakovica te gubi pravo na potpore u poljoprivredi iz Proračuna općine Rakovica u sljedećih pet godina.

**XI. OSTALE ODREDBE**

Zahtjevi za pojedine mjere iz Programa podnose se do roka navedenog u Javnom pozivu u Jedinstveni upravni odjel Općine Rakovica, Rakovica 7, Rakovica.

Zahtjevi se rješavaju prema redoslijedu prispijeća, priljevu sredstava u Proračun i do utroška ukupnih proračunskih sredstava.

Sve dodatne informacije mogu se dobiti na broj telefona 047/647-595.

**XII. OBJAVA I STUPANJE NA SNAGU PROGRAMA**

Ovaj Program stupa na snagu dan nakon objave u ''Službenom glasniku Općine Rakovica“.

PREDSJEDNIK OPĆINSKOG VIJEĆA

Zoran Luketić