****

**REPUBLIKA HRVATSKA**

**KARLOVAČKA ŽUPANIJA**

**OPĆINA RAKOVICA**

**OPĆINSKO VIJEĆE**

KLASA: 363-05/24-01/01

URBROJ: 2133-16-3-24-3

Rakovica, 20. studeni 2024.

Na temelju članka 78. stavka 4. Zakona o komunalnom gospodarstvu (“Narodne novine” broj 68/18, 110/18 i 32/20) i članka 24. Statuta Općine Rakovica (''Službeni glasnik Općine Rakovica'' broj 11/20 – godina izdavanja VI, 11/21 – godina izdavanja VII, 12/21 – godina izdavanja VII, 7/22 – godina izdavanja VIII i 3/23), a u svezi s člankom 11. Odluke o komunalnom doprinosu (''Službeni glasnik Općine Rakovica'', broj 8/18 - godina izdavanja V, broj 2/20 – godina izdavanja VII, broj 3/20 godina izdavanja VII, broj 8/20 – godina izdavanja VII, broj 3/21 – godina izdavanja VIII i broj 7/22 – godina izdavanja VIII), Općinsko vijeće Općine Rakovica na svojoj 33. sjednici održanoj dana 20. studenog 2024. godine donosi

**ODLUKU**

**o oslobađanju plaćanja komunalnog doprinosa**

**radi smanjenja depopulacije**

**Članak 1.**

Ova Odluka donosi se u svrhu smanjenja depopulacije i poticanja gradnje i rekonstrukcije stambenih objekata od strane mladih osoba kojima je to prva nekretnina.

Pod mladim osobama u smislu ove Odluke podrazumijevaju se osobe koje su na dan podnošenja zahtjeva mlađe od 40 godina života, a što obuhvaća investitore samce i obitelji čiji članovi su mlađi od 40 godina života.

Odluku o oslobađanju od plaćanja komunalnog doprinosa donosi Općinsko vijeće, na prijedlog Općinskog načelnika Općine Rakovica, a na osnovi te odluke Jedinstveni upravni odjel donosi rješenje.

**Članak 2.**

U cilju smanjenja depopulacije na području općine Rakovica te poticanja gradnje mladih osoba obveznici komunalnog doprinosa iz članka 1. Ove Odluke, temeljem pisanog zahtjeva, ostvaruju pravo na oslobađanje od plaćanja komunalnog doprinosa u svim zonama u visini od 100% obračunatog iznosa komunalnog doprinosa.

**Članak 3.**

Za ostvarivanje prava na oslobađanje od plaćanja komunalnog doprinosa sukladno ovoj Odluci, pisani zahtjev obveznik mora podnijeti u roku 60 dana od primitka rješenja o komunalnom doprinosu. Zahtjev mora sadržavati:

1. Presliku osobne iskaznice investitora i svih članova koji će u stambenom objektu prebivati,
2. Izjavu da podnositelj zahtjeva i članovi njegovog kućanstva nisu vlasnici niti jedne druge nekretnine na području Republike Hrvatske,
3. Izjavu da se u stambenom objektu neće pružati ugostiteljske usluge smještaja u domaćinstvu u roku od 5 godina od pravomoćnosti rješenja o oslobađanju plaćanja komunalnog doprinosa.

**Članak 4.**

Područja zona za obračun komunalnog doprinosa iz ove Odluke utvrđena su člankom 6. Odluke o komunalnom doprinosu, a jedinična vrijednost komunalnog doprinosa za obračun po m³ po pojedinoj zoni utvrđena je člankom 7. Odluke o komunalnom doprinosu.

**Članak 5.**

Ako se u bilo kojem trenutku uvidom u dokumentaciju ili očevidom utvrdi odstupanje od utvrđenih uvjeta iz ove Odluke na temelju kojih je Jedinstveni upravni odjel donio rješenje kojim je obveznik komunalnog doprinosa oslobođen plaćanja komunalnog doprinosa, Jedinstveni upravni odjel će poništiti doneseno rješenje o oslobađanju od plaćanja komunalnog doprinosa.

Odstupanje u smislu stavka 1. ovog članka smatra se navođenje u pisanom zahtjevu za oslobađanje kao investitora osoba mlađih od 40 godina života, a u stvarnosti će u istoj građevini prebivati osobe starije od 40 godina. Odstupanje se također odnosi na očevidom utvrđeno stanje da u stambenom objektu ne stanuju osobe navedene u zahtjevu kao i uvjet da stambeni objekt koristi za pružanje usluga smještaja u domaćinstvu.

U slučaju iz stavka 1. ovog članka obveznik je dužan uplatiti u proračun Općine Rakovica iznos komunalnog doprinosa kojeg je bio oslobođen rješenjem Jedinstvenog upravnog odjela.

**Članak 6.**

Obveznik i njegovi članovi dužni su prijaviti prebivalište na nekretnini u roku od 12 mjeseci od dana izdavanja uporabne dozvole. Obveznik je dužan po učinjenom dostaviti potvrdu/uvjerenje o prebivalištu za članove i sebe i dostaviti Jedinstvenom upravnom odjelu. Također su dužni zadržati prebivalište na adresi idućih 10 godina. Izuzetak mogu imati djeca podnositelja zahtjeva ukoliko se u međuvremenu osamostale ili osnuju obitelji.

**Članak 7.**

Pravo na oslobađanje od obveze plaćanja komunalnog doprinosa ne može ostvariti fizička osoba koja na dan podnošenja zahtjeva ima nepodmirene obveze prema Općini Rakovica i ostalim pravnim osobama u općinskom vlasništvu (Rakovica d.o.o., Spelekom d.o.o., Turistička zajednica područja Plitvičke doline). Isto će utvrditi Jedinstveni upravni odjel Općine Rakovica službenim putem.

**Članak 8.**

Danom stupanja na snagu ove Odluke prestaje važiti Odluka o oslobađanju plaćanja komunalnog doprinosa radi smanjena depopulacije (“Službeni glasnik Općine Rakovica” broj 3/21- godina izdavanja VIII i 7/22-godina izdavanja VIII).

**Članak 9.**

Ova Odluka stupa na snagu osmog dana od dana objave u ''Službenom glasniku Općine Rakovica''.

Predsjednik općinskog vijeća

Zoran Luketić, bacc.oec.